[Foto’s] Gru-botsing eis 4Paramedici op die toneel. Foto: Netcare 911 Vier mense is dood en 14 beseer in ŉ gru-botsing op die N2-snelweg in Durban. Ceron Lennox, woordvoerder van Rescue Care Paramedics, het gesê die ongeluk het omstreeks 06:00 naby die Jan Smuts-wisselaar plaasgevind. Daar word vermoed dat ŉ minibustaxi die agterkant van ŉ stadigbewegende vragmotor op die suidelike baan van die snelweg getref het. Volgens Netcare 911 het die taxi glo verpleegpersoneel vervoer. “Verskeie mense was in die taxi vasgekeer en moes uitgesny word,” het Lennox gesê. Drie vroue en ŉ man, onder wie die taxibestuurder, is op die toneel dood verklaar. Een van die 14 beseerdes was in ŉ kritieke toestand en moes per helikopter na ŉ nabygeleë hospitaal geneem word. Die oorsaak van die ongeluk word deur die polisie en verkeerspolisie ondersoek.